Dros-verkragtingsaak: Aktiviste sê hul sal wéér oprukDie beskuldigde in die hof. Foto: Jonisayi Maromo/ANA Aktiviste wat Dinsdag na die Pretoria-landdroshof opgeruk het vir die verskyning van ŉ 20-jarige man wat tereg staan op aanklag van verkragting van ŉ sewejarige dogtertjie in ŉ Dros-restaurant in Silverton, sê hulle sal wéér tydens die volgende verskyning in groot getalle na die hof opruk. Themba Masango, sekretaris-generaal van NotInMyNameSA, het ŉ groep aktiviste geklee in swart gelei in protesaksie voor die hof waar die saak deur landdros Mali Mokoena aangehoor is. “Ons staan verenig om te sê nie in ons naam nie. Ons staan saam om te sê hierdie ou mag nooit weer daglig sien nie. Ons wil ook seker maak dat ŉ klag van poging tot moord op die klagstaat bygevoeg word,” het Masango gesê. “Op 1 November [tydens die man se volgende hofverskyning] kom ons weer in groot getalle terug. Ons hoop dat die howe hierdie saak spoedig sal hanteer sodat die kind beskerm kan word van die sekondêre trauma om te moet kom en getuig.” Die man het Dinsdag net vlugtig in die hof verskyn voordat die saak tot 1 November uitgestel is aangesien daar nog forensiese verslae uitstaande is. Die beskuldigde, wie se hare sedert sy inhegtenisneming afgeskeer is, het ŉ sweetpaktop se kappie laag oor sy gesig getrek om teen die talle flitsende kameras in die hof te skuil. Betogers voor die Pretoria-landdroshof waar ‘n 20-jarige man op aanklag van verkragting verskyn het (2 Oktober 2018). Foto: ANA Masango het gesê NotInMyNameSA is tot dusver tevrede met die vordering van die saak, maar sê die burgerlike organisasie is teleurgesteld dat die minister van vroue in die presidensie nie ook die hofverrigtinge bygewoon het nie. Talle regeringsbeamptes en verteenwoordigers van politieke partye was gister by die hof teenwoordig. “Ons is tevrede dat die saak goed vorder. Nou moet ons net seker maak die klag van poging tot moord word bygevoeg,” het hy gesê. “Ons is teleurgesteld in die minister van vroue en kinders wat nie vandag haar gesig hier saam met die ander Suid-Afrikaners kom wys het nie. Om verklarings vanuit jou lugversorgde kantoor uit te reik is nie genoeg nie. Ons moet verseker dat die minister wat in beheer is van die soort situasies gesien word op voetsoolvlak, saam met die mense, om hoop te skep.” Solly Msimanga, burgemeester van Tshwane, Kgosi Maepa, die ANC se streeksvoorsitter in Tshwane, en Sizakele Nkosi-Malobane, Gautengse LUR vir gemeenskapsveiligheid, was almal in die openbare galery toe die saak aangehoor is. Buite die hof het lede van die DA, die ANC Vroueliga, EFF, Black First Land First, en African Democratic Change almal betoog ter ondersteuning van swaarder vonnisse vir kindermolesteerders. Polisiebeamptes is in groot getalle binne en buite die hof ontplooi en die gewoonlik besige Francis Baardstraat is vir verkeer afgesper. Sr.supt. Isaac Mahamba, woordvoerder van die Tshwane-metropolisie (TMPD), het na die tyd gesê die TMPD is tevrede met die manier waarop betogers hulle buite die hof gedra het en geen voorvalle is by die owerhede aangemeld nie. “Ons verwag dat hulle by die volgende hofverskyning weer teenwoordig sal wees met dieselfde gedrag.”